மாற்றி மாற்றிக் காட்சிரூபமாக பிரவசனத்தையும் தெருக்கூத்தையும் கொண்டுவருவதில் இயக்குனரும் எடிட்டரும் மிக அற்புதமாக இயங்கியுள்ளனர். தெருக்கூத்தில் வரும் ஒரு நிகழ்வு வில்லிபுத்தூரார் பாரதத்தில் இருப்பதில்லை. கர்ணன் தன் இறுதிப் போருக்குப் போகுமுன் தன் மனைவியான பொன்னீலி என்பவளுடன் ஓர் உரையாடலை நடத்தி அவளிடம் தாம்பூலம் பெற்றுச் செல்வதாகப் போகிறது தெருக்கூத்து. ஆனால் காலையில் கதை சொல்பவர் அதை விட்டுவிடவே கிராம மக்கள் அவருடன் வாக்குவாதத்தில் ஈடுபடுகின்றனர். கதைசொல்லியும் அசராமல், தெருக்கூத்து என்பது பாமரர்களுடையது; அதில் இருக்கும் இடைச்செருகல்கள் எல்லாம் தவறு; பாண்டித்யம் உள்ள வில்லிபுத்தூரார் கதையில் இல்லை என்றால் இல்லைதான் என்று பதிலடி கொடுக்கிறார்.